| **Handicaprådet**HR og JuraByrådssekretariatetAarhus Kommune |  |
| --- | --- |
| **Jura**Rådhuset, Rådhuspladsen 28000 Aarhus CTelefon: 89 40 20 00Direkte telefon: 29 208402E-mail:Direkte e-mail:lakl@aarhus.dkwww.aarhus.dkSagsbehandler:Lars Kloppenborg |  |

**Høring vedr. Sundhed og Omsorgs serviceniveau 2024**

Handicaprådet tager generelt indstillingen om serviceniveau for pleje og praktisk hjælp 2024 til efterretning med følgende bemærkninger:

* I indstillingens afsnit vedr. budgetmodeller og demografi fremhæves et voksende gab imellem budgetfremskrivning og de faktiske udgifter som følge af demografien vedr. ældre med handicap. Handicaprådet ser med stor bekymring på den beskrevne udvikling og de afledte servicemæssige konsekvenser for målgruppen
* Der henvises bl.a. til de store rekrutteringsudfordringer, defineret som et vildt problem, der kan have store konsekvenser for det oplevede serviceniveau fremadrettet. Handicaprådet ser derfor frem til at følge de konkrete handlinger tæt, der forventes iværksat for at afbøde udfordringerne
* Tilbud om virtuelle besøg og visitation af hjælpemidler via kvikskranke er begge initiativer, der skal balancere og imødekomme flere hensyn. Handicaprådet ser positivt på videreudvikling af tilbuddene i den retning men har samtidig et ønske om, at initiativerne løbende evalueres og gerne tæt dialog med brugerne
* Side 23 i pjecen ”Sammen om et bedre liv” nævnes Demensfællesskabet Østjylland som et tilbud. Tilbuddet ophører angiveligt fra 1. januar 2024 og bør derfor ikke indgå i materialet.
* Der bør være en særlig opmærksomhed på at en lang række af de elektroniske hjælpemidler kun fungerer med opkobling til en fast strømkilde og dermed risikerer at begrænse en fleksibel anvendelse, såfremt det ikke indtænkes
* Det anføres i indstillingen, at der i løbet af 2024 igangsættes en proces for fornyelse af pjecen for 2025. I den sammenhæng vil Handicaprådet gerne opfordre til, at tilbud til mennesker med handicap og funktionsnedsættelser bliver eksplicit beskrevet og får en mere fremtrædende plads i informationsmaterialet. Handicaprådet bidrager gerne ind i den proces.

På vegne af Handicaprådet

 Finn Amby Polly Dutschke

 formand næstformand